Document ID: 32001R1978

Κανονισμός (ΕΚ) αριθ. 1978/2001 της Επιτροπής
της 10ης Οκτωβρίου 2001
για το άνοιγμα δασμολογικής ποσόστωσης για την ακατέργαστη ζάχαρη από ζαχαροκάλαμο για ραφινάρισμα, καταγωγής των λιγότερο αναπτυγμένων κρατών, για το έτος εμπορίας 2001/02
Η ΕΠΙΤΡΟΠΗ ΤΩΝ ΕΥΡΩΠΑΪΚΏΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2820/98 του Συμβουλίου, της 21ης Δεκεμβρίου 1998, για την εφαρμογή πολυετούς συστήματος γενικευμένων δασμολογικών προτιμήσεων για την περίοδο από την 1η Ιουλίου 1999 έως τις 31 Δεκεμβρίου 2001(1), όπως τροποποιήθηκε τελευταία από τον κανονισμό (ΕΚ) αριθ. 416/2001(2), και ιδίως το άρθρο 6 παράγραφος 6,
Εκτιμώντας τα ακόλουθα:
(1) Το άρθρο 6 παράγραφος 5 του κανονισμού (ΕΚ) αριθ. 2820/98 ορίζει ότι, μέχρις ότου οι δασμοί του κοινού δασμολογίου ανασταλούν πλήρως, ανοίγει συνολική δασμολογική ποσόστωση μηδενικού δασμού για κάθε έτος εμπορίας όσον αφορά τα προϊόντα του κωδικού ΣΟ 1701 11 10, καταγωγής των λιγότερο αναπτυγμένων χωρών που αναφέρονται στο παράρτημα IV. Η αρχική δασμολογική ποσόστωση για το έτος εμπορίας 2001/02 ισούται προς 74185 τόνους, σε ισοδύναμο λευκής ζάχαρης, για τα προϊόντα του κωδικού ΣΟ 1701 11 10.
(2) Οι διατάξεις αυτές πρέπει να εφαρμοσθούν στο πλαίσιο του κοινού καθεστώτος συναλλαγών που θεσπίσθηκε με τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης(3).
(3) Οι ποσότητες ακατέργαστης ζάχαρης που απολαύουν της συνολικής δασμολογικής ποσόστωσης πρέπει να εισαχθούν υπό συνθήκες που ικανοποιούν τις ανάγκες ραφιναρίσματος των κρατών μελών όπως αναφέρονται στο άρθρο 39 παράγραφος 2 του κανονισμού (ΕΚ) αριθ. 1260/2001. Οι ποσότητες αυτές πρέπει να εισαχθούν και να ραφιναριστούν σύμφωνα με τους δικαιότερους όρους ανταγωνισμού.
(4) Οι λεπτομερείς κανόνες που διέπουν το άνοιγμα και τη διαχείριση της ποσόστωσης πρέπει να ισχύουν για ένα μόνο έτος εμπορίας. Οι κανόνες αυτοί αναθεωρούνται στο τέλος της συγκεκριμένης περιόδου και στη συνέχεια, βάσει της αποκτηθείσας εμπειρίας, θεσπίζονται κανόνες για μεγαλύτερο χρονικό διάστημα. Οι νέοι κανόνες αποσκοπούν να διασφαλίσουν ότι οι δικαιούχοι χώρες, και ειδικότερα ο γεωργικός τους τομέας, θα αποκομίσουν τα οικονομικά οφέλη που απορρέουν από την ύπαρξη των ποσοστώσεων (αποτέλεσμα "quota rent").
(5) Οι διατάξεις σχετικά με την απόδειξη της καταγωγής, οι οποίοι αναφέρονται στα άρθρα 67 έως 97 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα(4), όπως τροποποιήθηκε τελευταία από τον κανονισμό (ΕΚ) αριθ. 993/2001(5), διατυπώνουν τον ορισμό της έννοιας των προϊόντων καταγωγής για τους σκοπούς των γενικευμένων δασμολογικών προτιμήσεων.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γενικευμένων προτιμήσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός θεσπίζει τους κανόνες για το άνοιγμα και τη διαχείριση της δασμολογικής ποσόστωσης για την ακατέργαστη ζάχαρη από ζαχαροκάλαμο για ραφινάρισμα, που αναφέρεται στο άρθρο 6 παράγραφος 5 του κανονισμού (ΕΚ) αριθ. 2820/98, για το έτος εμπορίας 2001/02.
Άρθρο 2
Συνολική δασμολογική ποσόστωση ύψους 74185 τόνων προϊόντων του κωδικού ΣΟ 1701 11 10, εκφραζόμενη σε ισοδύναμο λευκής ζάχαρης, ανοίγεται για εισαγωγές καταγωγής των λιγότερο αναπτυγμένων χωρών που απαριθμούνται στο παράρτημα IV του κανονισμού (ΕΚ) 2820/98. Η ποσόστωση φέρει τον αύξοντα αριθμό 09.4650.
Όλοι οι δασμοί του κοινού δασμολογίου, καθώς και τυχόν πρόσθετοι δασμού που αναφέρονται στο άρθρο 24 του κανονισμού (ΕΚ) αριθ. 1260/2001, αναστέλλονται πλήρως για τις εισαγωγές που αποτελούν αντικείμενο της συγκεκριμένης ποσόστωσης.
Η ποσόστωση είναι ανοιχτή μέχρι τις 30 Ιουνίου 2002.
Άρθρο 3
1. Ελάχιστη τιμή αγοράς ύψους 49,68 ευρώ ανά 100 χιλιόγραμμα ακατέργαστης ζάχαρης του ποιοτικού τύπου (cif, ελεύθερη εκτός των ευρωπαϊκών λιμένων της Κοινότητας) εφαρμόζεται στις εισαγωγές που πραγματοποιούνται στο πλαίσιο της ποσόστωσης που αναφέρεται στο άρθρο 2.
2. Στις περιπτώσεις που η πολωσιμετρική ένδειξη της εισαγόμενης ακατέργαστης ζάχαρης παρεκκλίνει από τους 96 βαθμούς, η ελάχιστη τιμή αυξάνεται ή μειώνεται, ανά περίπτωση, κατά 0,14 % για κάθε δέκατο βαθμού παρέκκλισης.
Άρθρο 4
1. Για τις εισαγωγές που πραγματοποιούνται στο πλαίσιο της ποσόστωσης που αναφέρεται στο άρθρο 2, απαιτείται άδεια εισαγωγής.
2. Οι άδειες εισαγωγής εκδίδονται από τα κράτη μέλη που απαριθμούνται στο άρθρο 39 παράγραφος 2 του κανονισμού (ΕΚ) αριθ. 1260/2001 όσον αφορά τις βιομηχανίες ραφιναρίσματος που αναφέρονται στο άρθρο 7 παράγραφος 4 του εν λόγω κανονισμού.
3. Κάθε κράτος μέλος κοινοποιεί στην Επιτροπή τις αιτήσεις που υποβλήθηκαν με τη σειρά καταχώρησης τους. Στις κοινοποιήσεις αυτές προσδιορίζονται οι αιτούντες και οι ποσότητες για τις οποίες υποβάλλεται η αίτηση, καθώς και οι ποσότητες που εισάγονται βάσει αδειών που έχουν ήδη εκδοθεί. Ένα κράτος μέλος δύναται να εκδίδει άδεια εφόσον η Επιτροπή δεν αντιδράσει εντός τριών ημερών από την κοινοποίηση.
4. Οι άδειες εισαγωγής δύνανται να μεταβιβάζονται μεταξύ κατόχων αδειών. Ωστόσο, οι υποχρεώσεις για εισαγωγή και ραφινάρισμα δεν μεταβιβάζονται.
Άρθρο 5
1. Οι άδειες εισαγωγής που αναφέρονται στο άρθρο 4 ισχύουν από την ημερομηνία έκδοσης τους μέχρι το τέλος του έτους εμπορίας 2001/02.
2. Οι αιτήσεις για την έκδοση αδειών υποβάλλονται από τη βιομηχανία ραφιναρίσματος στον αρμόδιο οργανισμό του ενδιαφερόμενου κράτους μέλους και συνοδεύονται από δήλωση με την οποία η εκάστοτε βιομηχανία αναλαμβάνει τη δέσμευση να ραφινάρει τη συγκεκριμένη ποσότητα ακατέργαστης ζάχαρης κατά τη διάρκεια του έτους εμπορίας 2001/02.
3. Η εγγύηση σχετικά με τις άδειες είναι 0,30 ευρώ ανά 100 χιλιόγραμμα καθαρού βάρους ζάχαρης.
4. Η βιομηχανία ραφιναρίσματος που υποβάλει αίτηση για την έκδοση αδείας πρέπει, εντός τριών μηνών από τη λήξη της προθεσμίας ραφιναρίσματος, να αποδεικνύει στο κράτος μέλος που εξέδωσε την άδεια, με τρόπο αποδεκτό από αυτό, το ραφινάρισμα.
5. Εκτός από περιπτώσεις ανωτέρας βίας και με την επιφύλαξη του άρθρου 6 του κανονισμού (ΕΚ) αριθ. 1464/95 της Επιτροπής(6), εάν η ζάχαρη δεν ραφιναριστεί εντός της προθεσμίας, η βιομηχανία ραφιναρίσματος που έχει υποβάλει αίτηση για την άδεια καταβάλει ποσό ίσο με τον πλήρη δασμό που εφαρμόζεται στην ακατέργαστη ζάχαρη κατά το έτος εμπορίας 2001/02 συν, όπου ισχύει, τον υψηλότερο συμπληρωματικό δασμό που έχει καταγραφεί κατά το εν λόγω έτος εμπορίας.
6. Εκτός από περιπτώσεις ανωτέρας βίας, όταν δεν έχει καταστεί δυνατό για μια ποσότητα ζάχαρης να μεταφερθεί εγκαίρως προκειμένου να είναι δυνατό να ραφιναριστεί μέχρι τη λήξη του έτους εμπορίας 2001/02, το κράτος μέλος εισαγωγής δύναται, εφόσον το ζητήσει η βιομηχανία ραφιναρίσματος, να παρατείνει την ισχύ της άδειας για 30 ημέρες από την έναρξη του επόμενου έτους εμπορίας. Στην περίπτωση αυτή, η συγκεκριμένη ακατέργαστη ζάχαρη θα υπολογίζεται εντός των ορίων της ποσόστωσης για το έτος εμπορίας 2001/02.
7. Όταν δεν έχει καταστεί δυνατό για μια ποσότητα ζάχαρης να ραφιναριστεί μέχρι τη λήξη του έτους εμπορίας 2001/02, το συγκεκριμένο κράτος μέλος δύναται, εφόσον το ζητήσει η βιομηχανία ραφιναρίσματος, να παρατείνει την προθεσμία κατά 90 ημέρες το πολύ, από την έναρξη του επόμενου έτους εμπορίας. Στην περίπτωση αυτή, η συγκεκριμένη ακατέργαστη ζάχαρη ραφινάρεται εντός της παραταθείσας προθεσμίας και υπολογίζεται εντός των ορίων της ποσόστωσης για το έτος εμπορίας 2001/02.
8. Με την επιφύλαξη του άρθρου 50 του κανονισμού (ΕΚ) αριθ. 1291/2000 της Επιτροπής(7), οι εισαγόμενες ποσότητες που επωφελούνται από τη θετική ανοχή που προβλέπεται στο άρθρο 8 παράγραφος 4 του κανονισμού αυτού θεωρούνται ότι έχουν παραδοθεί στο πλαίσιο της ποσόστωσης που αναφέρεται στο άρθρο 2 του παρόντος κανονισμού, υπό τον όρο ότι καλύπτονται από το πιστοποιητικό καταγωγής που προβλέπει το άρθρο 6 παράγραφος 1.
9. Οι αιτήσεις για άδειες εισαγωγής και οι άδειες εισαγωγής περιέχουν την ακόλουθη ένδειξη: "Ακατέργαστη ζάχαρη καταγωγής ... [ορίζεται η χώρα ή οι χώρες που αναφέρονται στο παράρτημα IV του κανονισμού (ΕΚ) αριθ. 2820/98] που εισάγεται κατ' εφαρμογή του άρθρου 6 παράγραφος 5 του κανονισμού (ΕΚ) αριθ. 2820/98."
Άρθρο 6
1. Η απόδειξη του καθεστώτος καταγωγής των εισαγωγών στο πλαίσιο της ποσόστωσης που αναφέρεται στο άρθρο 2 παρέχεται μέσω πιστοποιητικού καταγωγής τύπου Α που εκδίδεται σύμφωνα με τα άρθρα 67 έως 97 του κανονισμού (ΕΟΚ) αριθ. 2454/93.
2. Το πιστοποιητικό καταγωγής τύπου Α περιέχει, στο τετραγωνίδιο 4, τα ακόλουθα:
- τη μνεία "Ποσόστωση - Κανονισμός (ΕΚ) αριθ. 1978/2001",
- την ημερομηνία φόρτωσης της ζάχαρης στην δικαιούχο χώρα εξαγωγής, και το έτος εμπορίας για το οποίο πραγματοποιείται η παράδοση,
- τον κωδικό ΣΟ 1701 11 10.
3. Οι τελωνειακές αρχές του κράτους μέλους εισαγωγής αναγράφουν στο πιστοποιητικό καταγωγής τύπου Α:
- την αντίστοιχη ημερομηνία, που αποδεικνύεται βάσει του εγγράφου θαλάσσιας μεταφοράς, κατά την οποία ολοκληρώθηκε η φόρτωση της ζάχαρης στον λιμένα εξαγωγής,
- πληροφορίες σχετικά με την πράξη εισαγωγής και τις ποσότητες που όντως εισήχθησαν.
4. Το κράτος μέλος εισαγωγής διαβιβάζει στην Επιτροπή αντίγραφο του πιστοποιητικού καταγωγής τύπου Α με τα στοιχεία που αναφέρονται στην παράγραφο 3, το αργότερο μέχρι το τέλος κάθε μήνα, όσον αφορά τον προηγούμενο μήνα.
Άρθρο 7
Τα κράτη μέλη κοινοποιούν στην Επιτροπή:
α) κάθε εβδομάδα, για την προηγούμενη, την ποσότητα ακατέργαστης ζάχαρης εκφραζόμενη κατά βάρος, για την οποία έχουν εκδοθεί οι άδειες εισαγωγής που αναφέρονται στο άρθρο 4·
β) κάθε μήνα, για τον προηγούμενο μήνα:
- την ποσότητα ακατέργαστης ζάχαρης, εκφραζόμενη κατά βάρος, που έχει πράγματι εισαχθεί με άδειες που αναφέρονται στο άρθρο 4,
- τη συγκεκριμένη ποσότητα ακατέργαστης ζάχαρης κατά βάρος και σε ισοδύναμο λευκής ζάχαρης που ραφιναρίστηκε κατά τη διάρκεια του μήνα που προηγείται της ανακοίνωσης.
Άρθρο 8
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται μέχρι τις 30 Ιουνίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Οκτωβρίου 2001.

Labels: 3
17
19